DA Den Europæiske Unions Tidende C 67/19

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 67/18)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»OLI DE L’EMPORDÀ«/»ACEITE DE L’EMPORDÀ«

EU-nr.: PDO-ES-01161-AM01 — 9.5.2017

BOB ( X ) BGB ( )

1. Ansøgende sammenslutning og legitim interesse

Sammenslutningens navn: Consejo Regulador de la DOP Aceite de L'Empordà [kontrolorganet for den beskyttede oprindelsesbetegnelse »Aceite de L'Empordà«] Adresse: C/Sant Llàtzer, 22 B, 1er 4a 17600 Figueres GIRONA SPANIEN Tlf./Fax +34 972672249 E-mail: oli@altemporda.org Internet: www.oliemporda.cat

Kontrolorganet for den beskyttede oprindelsesbetegnelse »Oli de l'Empordà«/»Aceite de L’Empordà« består af samtlige producenter af og virksomheder, som forarbejder den olie, der er omfattet af den beskyttede oprindelsesbetegnelse, og har derfor en legitim interesse i at indgive en ansøgning om ændring.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☐ Produktionsmetode — ☐ Tilknytning — ☐ Mærkning — ☒ Andet (lovgivningskrav)

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Den ændring, der ansøges om, går ud på at fjerne en analytisk parameter (det samlede indhold af polyfenoler) fra de fysisk-kemiske egenskaber for de olier, der er omfattet af den beskyttede oprindelsesbetegnelse »Oli de l'Empordà«/»Aceite de L'Empordà«. Dette hverken ændrer eller forandrer oliernes kvalitet eller egenskaber på nogen måde.

I lyset af ændringen er der foretaget følgende formuleringsmæssige ændringer:

— »Beskrivelse af produktet« (afsnit 3.2 i enhedsdokumentet og afsnit B3 i varespecifikationen) — Parameteren »Polyfenoler i alt (ppm)« er fjernet fra skemaet over produktets fysisk-kemiske egenskaber. Derudover er »kemiske sammensætning« ændret til »fysisk-kemiske egenskaber« i beskrivelsen af skemaet for at skabe overensstemmelse med varespecifikationen. — Sætningen »Der er tale om ekstra jomfruolier, der har en høj stabilitet (den gennemsnitlige Rancimat-værdi ved 120 °C er 9 timer og kan aldrig være under 6 timer) som følge af det store indhold af antioxidanter, og polyfenolindholdet er over 300 ppm.« er erstattet af »Der er tale om ekstra jomfruolier, der har en høj stabilitet (den gennemsnitlige Rancimat-værdi ved 120 °C er 9 timer og kan aldrig være under 6 timer) som følge af det store indhold af antioxidanter (primært polyfenoler).«

— Der er endvidere foretaget ændringer i formuleringen af afsnit 5.2 i enhedsdokumentet (»Produktets egenart«), hvor teksten »Høj stabilitet. Der er tale om olier, som har en høj stabilitet på grund af deres store indhold af antioxidanter ([polyfenoler] > 300 ppm).« er erstattet af »Høj stabilitet. Der er tale om olier, som har en høj stabilitet på grund af deres store indhold af antioxidanter (primært polyfenoler).«

Denne ændring af de fysisk-kemiske parametre er foretaget i overensstemmelse med den undersøgelse, som IRTA (forsknings- og teknologiinstitut for landbrugsfødevarer) offentliggjorde den 10. juni 2016 om tekniske betragtninger vedrørende udskiftning af parameteren for samlet polyfenolindhold med parameteren for Rancimat-stabilitet i forbindelse med den beskyttede oprindelsesbetegnelse »Oli de l'Empordà«. I undersøgelsen konkluderes det, at det er berettiget at slette parameteren for samlet polyfenolindhold, da den hænger meget nøje sammen med Rancimat-stabilitetsparameteren, der allerede findes i varespecifikationen. Oplysningerne om det samlede polyfenolindhold er overflødige, da stabilitetsparameteren giver forbrugeren flere praktiske oplysninger (holdbarhed og hvor længe produktet bevarer sine organoleptiske egenskaber efter køb).

Andet: Krav i nationale bestemmelser

Afsnittet om krav i nationale bestemmelser er blevet fjernet fra varespecifikationen, da det ikke er et krav i henhold til forordning (EU) nr. 1151/2012.

ENHEDSDOKUMENT

»OLI DE L’EMPORDÀ«/»ACEITE DE L’EMPORDÀ«

EU-nr.: PDO-ES-01161-AM01 — 9.5.2017

BOB ( X ) BGB ( )

1. Betegnelse

»Oli de l’Empordà«/»Aceite de l’Empordà«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5 — Olier og fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ekstra jomfruolivenolien fremstilles af olivensorterne Argudell, Curivell, Llei de Cadaqués og Arbequina ved hjælp af mekaniske processer eller andre fysiske metoder, som ikke medfører nogen ændring af olien, og som bevarer smagen, aromaen og egenskaberne ved den frugt, den udvindes af.

Den olie, der er omfattet af denne beskyttede oprindelsesbetegnelse, fremstilles med oliven, som kommer fra registrerede olivenlunde og er af de hjemmehørende sorter Argudell, Curivell og Llei de Cadaqués og den traditionelle sort Arbequina. Sorten Argudell, som udgør mindst 51 % af oliens sortssammensætning, og sorten Arbequina betragtes som hovedsorterne. Tilsammen udgør de over 95 % af denne olies sammensætning.

Når forskellige olivensorter blandes under fremstillingen af olie, bestemmes oliens sortssammensætning ud fra olieudbyttet fra de forskellige olivensorter, som udgør denne blanding.

Olierne har følgende fysisk-kemiske egenskaber:

Fedtsyrer: Oliesyre (%) 67,0 (med minimum- og maksimumværdier mellem 60 og 75) Linolsyre (%) 13,0 (med minimum- og maksimumværdier mellem 8 og 18) Palmitinsyre (%) 14,0 (med minimum- og maksimumværdier mellem 11 og 18) Stabilitet (Rancimat-værdi ved 120 °C) Gennemsnitsværdien er 9 timer, men aldrig under 6 timer

Olierne har følgende organoleptiske egenskaber:

Farve: fra strågul til mere eller mindre intens grøn.

Egenskaber Værdi udtrykt som adjektiv Gennemsnit og grænseværdier Fejl Ingen 0 Grøn frugtagtig aroma Middelintensitet eller middelintens af typen »grøn« 5,0 (med minimum- og maksimumværdier mellem 4 og 7), hvor over halvdelen af smagerne opfatter noten »grøn« og en »frugtagtig type« Bitter Middelintensitet 4,0 (med minimum- og maksimumværdier mellem 3 og 6) Skarp Middelintensitet 4,0 (med minimum- og maksimumværdier mellem 3 og 6) Balance Afbalanceret Forskel mellem den frugtagtige aroma og [bitterhed eller skarphed] < 2,0

I henhold til bestemmelserne i forordning (EØF) nr. 2568/91 (2) har de BOB-mærkede olier »Oli de l'Empordà« og »Aceite de L'Empordà« følgende sensoriske profil: Afbalancerede olier med middelintens frugtagtig, grøn aroma. De er kendetegnet ved en middel bitter og skarp smag, som skyldes deres høje indhold af polyfenoler. Adjektiverne »middel«, »afbalanceret« og »grøn« har et tilsvarende tal, som er fastlagt i nævnte forordning.

Disse olier har følgende sensoriske profil ud fra andre sekundære deskriptorer af aromatypen (IOC/T.20): »Olier med aromaer, der sædvanligvis minder om nyslået græs og nødder. Aromaer som eksotiske frugter, grønne frugter eller artiskok kan ligeledes forekomme, ligesom en mandelagtig eftersmag i munden«.

Der er tale om ekstra jomfruolivenolier, der har en høj stabilitet (den gennemsnitlige Rancimat-værdi ved 120 °C er 9 timer og kan aldrig være under 6 timer) som følge af det store indhold af antioxidanter (primært polyfenoler).

Ovennævnte karakteristika for de olier, der er omfattet af den beskyttede oprindelsesbetegnelse »Oli de l'Empordà«, hænger direkte sammen med, at der er en overvægt af hovedsorten Argudell. Denne sort gør det nemlig muligt at opnå grønne, frugtagtige olier med noter af græs og artiskok, som har en bitter og skarp smag i munden. Disse egenskaber forbliver i de blandinger, der indeholder Arbequina, som har mere neutrale aromaer samt en meget mindre udtalt bitterhed og skarphed, således at den sensoriske profil stadig er den, som sorten Argudell giver. Den sensoriske profil bliver mere markeret, når koncentrationen af denne sort er stor i den naturlige blanding, der er et resultat heraf.

3.3. Foder (kun for produkter af animalsk oprindelse) og råvarer (kun for forarbejdede produkter)

Den råvare, der anvendes til fremstillingen af olivenolien »Aceite de L'Empordà«, består af oliven af sorterne Argudell, Arbequina, Curivell og Llei de Cadaqués, som er dyrket i det geografiske område, der er beskrevet i punkt 4.

3.4. Specifikke etaper af produktionen, som skal finde sted i det afgrænsede geografiske område

Dyrkningen af oliven og fremstillingen af produktet finder udelukkende sted i det geografiske område, der er beskrevet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Tapningen af olivenolien kan finde sted både inden for og uden for det afgrænsede geografiske område, når blot der forefindes et pålideligt sporbarhedssystem, og olivenolien mærkes korrekt.

Til detailsalg tappes olien på beholdere med en maksimal kapacitet på 5 liter, der er fremstillet af glas, af metal med en belægning egnet til fødevarer, af PET eller af glaskeramik, eller på enhver anden beholder, der er tilladt i henhold til gældende lovgivning.

3.6. Særlige regler for mærkning af det produkt, som betegnelsen henviser til

Foruden de oplysninger, der er obligatoriske i henhold til gældende lovgivning, skal betegnelsen »Oli de l'Empordà« (på catalansk) eller »Aceite de L'Empordà« (på spansk) være anført på emballagen sammen med angivelsen »Denominación de Origen Protegida« (beskyttet oprindelsesbetegnelse).

4. Kort angivelse af det geografiske områdes afgrænsning

Det beskyttede område omfatter områderne i de 68 kommuner i regionen Alt Empordà og de 36 kommuner i regionen Baix Empordà, fem tilstødende kommuner i Gironès (Viladasens, Sant Jordi Desvalls, Flaçà, Madremanya og Llagostera) og tre kommuner i Pla de l'Estany (Crespià, Esponellà og Vilademuls). Disse kommuner er alle en del af provinsen Girona og ligger i den mest nordlige del af den selvstyrende region Catalonien.

5. Tilknytning til det geografiske område

5.1. Det geografiske områdes egenart

Jordbundsforholdene og klimaet i det afgrænsede geografiske område bestemmes af tre væsentlige faktorer:

— Jordbund: størstedelen består af let, mager jord, som er sur eller neutral.

— Temperatur: moderat temperatur, som reguleres af havet.

— Vind: nordenvind, som er karakteristisk for området, den såkaldte »tramontana«.

Olivendyrkningsområdet i regionen Empordà er koncentreret i områder med mager jord, dvs. på de yderste dele af højdedrageneog i det slettelignende erosionslandskab ved foden af Pyrenæernes udløbere (Sierra de l'Albera og Sierra de Rodes) i nord og udløberne Montgrí og Sierra de Les Gabarres i syd. Jorden er generelt let og sur eller neutral, og den består af skifer, granit- eller gnejssten, som er karakteristiske for Pyrenæernes udløbere.

Klimaet i regionen Empordà i det område, hvor der dyrkes oliven, kaldes af Papadakis for et maritimt middelhavsklima og af Thornthwaite for et tørt subhumidt klima ved kysten og for et subhumidt klima inde i landet.

Temperaturerne bliver ligesom de daglige temperatursvingninger begrænset af havets regulerende effekt. Frostperioden strækker sig fra midten af november til slutningen af marts måned.

Den gennemsnitlige nedbør svinger mellem 550 mm i det nordlige kystområde og 850 mm i områderne inde i landet tæt på Pyrenæernes udløbere. Denne nedbør er uregelmæssigt fordelt og er koncentreret i månederne september og oktober.

Vandregnskabet viser en periode med tørke fra juni til og med august, som er typisk for områderne ved Middelhavet.

Vindforholdene domineres af en nordenvind, der kaldes tramontana.

Det er en tør vind, som undertiden kan være meget voldsom. Den er en af de vigtigste faktorer, der kendetegner klimaet i Empordà.

Denne vinds tilstedeværelse i de kolde vintermåneder mindsker i øvrigt risikoen for stærk frost, som er skadelig for olivenlundene, og gør det muligt for oliventræerne at overleve i disse områder.

Om sommeren blæser der briser fra sydøst, som begrænser dagtemperaturerne og sørger for en høj relativ fugtighed i denne periode.

Historiske og menneskelige faktorer

Ekstra jomfruolivenolien »Aceite de L'Empordà« er direkte forbundet med historien, traditionen og kulturen i det område, som er omfattet af den beskyttede oprindelsesbetegnelse.

Ifølge de historiske kilder og de arkæologiske udgravninger, man har foretaget, har dyrkningen af oliventræer og fremstillingen af olivenolie fundet sted i over 2 500 år.

Olivenolie har altid sameksisteret med andre typiske middelhavsprodukter som f.eks. vin. Det er to produkter, der har stor betydning for den økonomiske udvikling blandt områdets indbyggere. Dyrkningen sker på små bedrifter. Jorden er opdelt i mange lodder, og en stor procentdel af olien forarbejdes ved hjælp af kooperativer.

Der er tale om dyrkning, som fortrinsvis har social karakter, og hvor der anvendes familiearbejdskraft til at udføre de forskellige dyrkningsopgaver og navnlig til høsten.

De særlige klimaforhold i området og det forhold, at arbejdet er blevet videreført i løbet af adskillige generationer, har ført til udvælgelsen af tre hjemmehørende sorter, som udelukkende dyrkes i det geografiske område, der er omfattet af denne beskyttede oprindelsesbetegnelse. Den dominerende sort er Argudell, og de sorter, der dyrkes i mindre omfang, er Curivell og Llei de Cadaqués.

Desuden er sorten Arbequina blevet dyrket som traditionel sort i over 100 år.

5.2. Produktets egenart

Denne olies egenart skyldes tilstedeværelsen af den hjemmehørende sort Argudell, som udgør over 51 % af oliens sammensætning. Denne sort er særligt egnet til de specielle klima- og jordbundsforhold i regionen Empordà, hvilket forklarer, hvorfor det er den mest udbredte sort i dette område i betragtning af presset fra andre arter, både catalanske og franske. Der er således tale om en meget hårdfør sort, som er egnet til den magre jord, og som kan modstå den kraftige, dominerende vind (tramontana), da den er meget livskraftig, har lav bladtæthed i kronen og en stor evne til at fastholde olivenfrugterne på grenene.

Set ud fra et genetisk synspunkt (molekylære DNA-markører) er der desuden tale om en sort, som er meget forskellig fra de andre catalanske sorter, og som har en koefficient for lighed med de andre sorter på under 0,30 (sammenlignet med en værdi på 1 for identiske genotyper).

Høj stabilitet. Der er tale om olier, som har en høj stabilitet på grund af deres store indhold af antioxidanter (primært polyfenoler). Den gennemsnitlige Rancimat-værdi ved 120 °C er 9 timer og kan aldrig være under 6 timer.

Disse oliers stabilitet kan ligeledes forklares med deres høje indhold af oliesyre (67 % med minimum- og maksimumværdier mellem 60 og 75 %), linolsyre (13 % med minimum- og maksimumværdier mellem 8 og 18 %) og palmitinsyre (14 % med minimum- og maksimumværdier mellem 11 og 18 %). Da det drejer sig om det olivendyrkningsområde, der er placeret nordligst på den iberiske halvø, ville dyrkningen af de samme sorter i andre spanske regioner give olier med et lavere indhold af oliesyre, et højere indhold af linolsyre og en ringere stabilitet, da disse parametre i høj grad afhænger af dyrkningsområdets breddegrad.

Karakteristisk smag (i henhold til nomenklaturen fra IOC/T.20 for olier, der er omfattet af en beskyttet oprindelsesbetegnelse) med aromaer, der sædvanligvis minder om nyslået græs og valnødder. Aromaer som eksotiske frugter, grønne frugter eller artiskok kan ligeledes forekomme, ligesom en mandelagtig eftersmag i munden. Områdets geografiske særpræg fremmer en høj aromakoncentration, som giver sig udslag i en middelintens frugtagtig olivenaroma, der også kan være højintens (mellem 4 og 7) i visse tilfælde. I munden giver det høje indhold af polyfenoler i forhold til andre catalanske regioner sig udslag i en middelintens bitterhed og skarphed (mellem 3 og 6), hvilket giver en god balance med den frugtagtige intensitet (forskellen mellem den frugtagtige aroma og bitterheden eller skarpheden er under 2), hvilket er i overensstemmelse med bestemmelserne i forordning (EØF) nr. 2568/91.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Som allerede beskrevet er det kombinationen af historiske faktorer, dyrkningstraditionen og det naturlige miljøs karakteristika, der har gjort det muligt at dyrke oliven i disse regioner, og som har medført en meget speciel sortsstruktur.

Den sortsudvælgelse, som mennesket har foretaget, har da også altid haft til formål at nå frem til forædlede sorter, der egner sig til den stærke vind og den særligt magre jord i området. Ud fra denne betragtning er Argudell den sort, der er blevet dominerende, fordi den gav de bedste resultater under disse forhold. Desuden har Arbequina ligeledes vist sig at være velegnet til miljøet og har gjort det muligt at stabilisere høsten uden at ændre oliens profil, da den ikke er særligt dominerende og kun anvendes i ringe udstrækning.

Det skal også nævnes, at Middelhavets regulerende effekt har muliggjort olivendyrkning på denne breddegrad, hvor den intense kulde om vinteren ville have ødelagt træerne, og hvor havbriserne tilfører tilstrækkeligt med fugt til spiringen og frugtdannelsen. Desuden fremmer den globale temperatur om sommeren lipogenesen og de monoumættede fedtsyrers syntese. Den stærke, tørre vind om efteråret (tramontana) gør det muligt for træerne at undgå sundhedsproblemer og fremmer en god modning, hvilket bidrager til den optimale kvalitet i de høstede oliven. Endelig fremmer den lette og sure eller neutrale jord, som består af skifer, granit- eller gnejssten, der er dominerende i området — hvilket ikke er tilfældet i andre olivendyrkningsområder, hvor jorden er leret og kalkholdig — ophobningen af polyfenoler i olivenfrugterne.

Alle disse faktorer gør det muligt at opnå en olie med en særlig sammensætning og sensorisk profil.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://gencat.cat/alimentacio/modificacion-pliego-aceite-emporda/

(1) EUT L 343 af 14.12.2012, s. 1.

(2) EFT L 248 af 5.9.1991, s. 1.